Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisraeli Kaitseväe peastaabiülem kindralleitnant Herzi Halevi sõnul
saab Iraan tundma oma tegude tagajärgi.
Iraani Islamivabariik ähvardas rünnata kõiki, kes abistavad Iisraeli,
kui too peaks andma vastulöögi mistahes kohta regioonis.
USA president Joe Biden kordas lubadust toetada Iisraeli,
Venemaa aga kutsus Iisraeli loobuma õigusest vastulöögile.
Jeruusalemma sõjakabinet arutas koosolekul pikalt võimalusi
kättemaksuks Iraani jultunud rünnaku eest Iisraeli alale,
mille Islamirevolutsiooni Kaardivägi teostas pühapäeva varahommikul.
Iisraeli poliiteliit olevat tasumise juba otsustanud,
jättes lahtiseks vaid rünnaku iseloomu ja aja.
Ent ükski Iisraeli poliitametnik pole seda otsust veel avalikult kinnitanud.
Seevastu Iisraeli Kaitseväe peastaabiülem
kindralleitnant Herzi Halevi
ütles Nevatim'i õhuväebaasi hävitajapiloote külastades välja,
et Iisrael vastab Iraani luhtunud rünnakule.
Ettepoole vaadates kaalume oma samme,
ja taoline tulistamine nii paljude (tiib)rakettidega,
droonidega Iisraeli riigi alade pihta saab vastuse.
Kindral Halevi rääkis veel Iisraeli kaitsemeetmete olulisusest
Iraani jultunud rünnaku vastu,
rõhutades inglise keeles Kaitseväe erilist koostööd USA keskväejuhatuse,
Briti Kuningliku Õhuväe, Prantsuse relvajõududega
ja teiste partneritega regioonis ja üle ilma,
mis toetasid aktiivselt Iisraeli.
Nädalavahetusel käivitas Iraan ulatusliku rünnaku Iisraelile.
Üle 350 ballistilise raketi, tiibraketi, ründedrooni ja muu raketi
tulistati välja Iraani pinnalt, aga ka Iraagist, Jeemenist ja Liibanonist
Iisraeli riigi suunas.
Üle Lähis-Ida taeva aktiveeriti liit selle rünnaku tõrjumiseks,
millega algas Iisraeli Kaitseväe operatsioon Raudkilp.
Iisraeli Kaitsevägi koos USA Keskväejuhatuse,
Briti ja Prantsuse relvajõudude ja muude partneritega
tegutses ühtselt reaalajas - õhus, maal ja merel.
Kaitsesüsteemid käivitati, ohuallikad püüti kinni
ja Iraani rünnak Iisraelile luhtus.
Veel rõhutas kindral Halevi,
et Teherani kiitlemisest ja ähvardamisest hoolimata
saab Iraan tundma oma tegude tagajärgi.
Hindame olukorda hoolikalt.
Jääme kõrgeimale valmidustasemele.
Iraan saab tundma oma tegude tagajärgi!
Valime kohase vastuse.
Iisraeli Kaitsevägi on alati valmis
vastustama iga ohtu Iraanilt ja selle käsilastelt,
täites jätkuvalt oma ülesannet kaitsta Iisraeli riiki.
On oluline rõhutada, et erinevalt käibivaist teadetest,
mida levitatakse Iraani desinformatsioonikampaania raames,
selgitas Kaitseväe kõneisik kontradmiral Daniel Hagari,
et Nevatim'i õhubaas sai vaid pisut kahjustada.
Tegevus Nevatim'i õhuväebaasis jätkub ööpäevaringselt.
Lisaks täheldasime siin baasis kahjustusi Iraani rünnaku tõttu.
Taristu sai vaid pisut kannatada kokku neljast tabamusest.
Üks tabamus lennuraja lähedal, kaks avamaal ja veel üks hoone lähistel,
mis tekitas pisut kahju; hoone oli ehitusjärgus.
Kõik kahjustused parandatakse lähipäevil.
Baas töötab ööpäevaringselt, ta toimis operatsiooni Raudkilp ajal,
ja tänagi startisid baasist lennukid, et kaitsta Iisraeli riigi õhuruumi.
Iraan ähvardab küll Iisraeli, et igale Iisraeli operatsioonile
tema või ta käsilaste vastu kogu Lähis-Idas vastab ta jõuliselt,
ent Iisraeli Kaitsevägi on juba korduvalt rünnanud Teherani käsilasi
nii Liibanonis kui Gazas,
kuna mitmerindeline sõda Iisraeli vastu,
mida sisuliselt mahitas Islamivabariik, möllab edasi.
Öösel ründasid Iisraeli õhujõudude hävitajad mitmeid Hezbollah' objekte
mitmes paigas Lõuna-Liibanonis.
Gazas jätkavad kaitseväelased tegevust maakitsuse keskel.
Seni oleme sealseis operatsioonides
hävitanud kümneid terroriste ja kahjustanud nende taristut.
Sellal kui Iisrael näib valmistuvat tasumisrünnakuks,
püüab Iraani välisministeerium pääseda oma tegude tagajärgedest,
lubades Iisraeli rünnaku korral pingeid kruvida.
Kui Iisraeli režiim teeb vea,
pole Iraani vastus, nagu Iraani armeeülemad on teatanud,
enam minimaalne, vaid kohene ja karm.
Ka Iraani asevälisminister tegi pikki teleintervjuusid,
kus väitis, et Iraan nõustub lõpetama vaenutegevuse Iisraeliga,
samas toonitades, et kavatseb vastata igale Iisraeli kättemaksule,
ning et kõik Iisraeli abistajad saavad samuti tundma Teherani raevu.
Kui mingi riik tahab kuidagigi toetada sionistlikku režiimi ses vastasseisus,
ründame teda ja tema huvisid.
Tuleb märkida, et Islamivabariik ähvardab küll riike regioonis,
ent tema jultunud rünnakus Iisraelile
läbisid sajad lendkehad õhuruumi mitmes suveräänses riigis,
sh Iraagis ja Jordaania Hašimiidi Kuningriigis, ilma nende loata.
Ja ehkki mitmed Iraani käsilased Iraagi Rahvamobilisatsiooniväes
on avaldanud nördimust, et Jordaania aitas võtta maha Iraani lendkehi,
avades USA keskväejuhatusele ja teistele tegijatele oma õhuruumi,
on Amman keelanud Iraanil kasutada oma õhuruumi vaenutegevuseks,
lubades vastustada iga üleastumist oma suveräänsusest.
Kinnitame taas, et me relvajõud
vastustavad julgeolekuteenistuse ja pädevate ametite toel kõike,
mis rikuks riigi ja selle kodanike julgeolekut ja ohutust
ning tema õhuruumi ja territooriumi puutumatust
mistahes ohu või osapoole üleastumise korral
kõikide kättesaadavate vahenditega.
Veel kutsus Jordaania peaminister kõiki osapooli leevendama pingeid,
mis võiksid viia täismahus sõjale regioonis.
Täna kutsume ministrite nõukoguna kõiki pooli hoidma end vaos
ja lahendama distsiplineeritult ja vastutustundlikult pingeid regioonis.
Me ei tohi laskuda eskalatsiooni,
mis viiks kahtlemata ohtlikele radadele,
ja rõhutame, et kõikidel pooltel on vaja pinget leevendada,
käituda vastutustundlikult, hoida end vaos
ja tegelda täie tõsiduse ja vastutustundega
regionaalse eskalatsiooni ohtudega
ja selle oluliste ja ohtlike järelmitega üleilmsele rahule ja julgeolekule.
Jordaania avalik üleskutse vaoshoitusele kõlas ka
Iraagi presidendi Abdul Latif Rashid'i pärastisel visiidil Amman'i,
kus ta pidas pika kohtumise Jordaania ainuvalitseja kuningas Abdullah II'ga.
Iraagi peaminister Mohammad Shia Al-Sudani
kohtus aga president Joe Biden'iga Washingtoni'is Valges Majas,
kus kaks juhti arutasid Iraani viimast rünnakut,
mis hõlmas ka mitmeid tulistamisi Iraani käsilassõdalaste poolt Iraagis.
USA taotleb Iisraeli julgeolekut.
Taotleme relvarahu, mis toob pantvangid koju
ega lase konfliktil levida laiemalt kui seni.
Taotleme ka oma töötajate ja regionaalsete partnerite,
sh Iraagi, julgeolekut.
Kutsudes küll üles vaoshoitusele, rõhutas Iraagi peaminister omakorda
Bagdad'i elavat huvi sidemete süvendamiseks USAga
sügavamale julgeolekusuhetest.
Suhted Iraagi ja USA vahel on olulises pöördepunktis.
Püüame aruteludega leida kestliku aluse
täielikule ja pikaaegsele partnerlusele USAga.
See tuleb läbi sujuva, süstemaatilise ja läbimõeldud ülemineku
julgeoleku- ja sõjalise partnerluse suhetelt
majandus-, kultuuri-, julgeoleku- ja poliitraamistikule tuginevaile suhetele.
Moskvas väljendas Kremli kõneisik Dmitri Peskov Venemaa sügavat muret
sõja puhkemise võimaluse üle regioonis.
Tunneme erakorralist muret pingete teravnemise üle regioonis.
Kutsume kõiki riike regioonis vaoshoitusele!
Edasine teravnemine pole kellegi huvides,
ja seetõttu toetame muidugi kõikide erimeelsuste lahendamist
üksnes poliitiliste ja diplomaatiliste meetoditega.
Tuleb märkida, et Moskva näis toetavat
Teherani agressiooni Iisraeli vastu,
kuna Iraani püsimajäämisest on saanud Venemaa strateegiline huvi,
sest Islamivabariik on muutunud üheks tema suurimaks moonatarnijaks
Ukraina sõja tarvis.
Tänan vaatamast TV7 Iisraeli Uudiseid!
Palun paluge rahu Jeruusalemmale ja päästet Iisraelile!
Ja kui teile on õnnistuseks me saated,
mis põhinevad eranditult annetustel ja on seega saadaval tasuta,
võiksite teha annetuse me võrgulehel www.tv7israelnews.com.
Olen Jonathan Hessen. Soovin õnnistud õhtut!
Kui Jumal lubab, näeme jälle me järgmistes uudistes.
Seniks šalom Jeruusalemmast.
Tõlge: Sulev Kivastik